CIMBยืนยันเข้าหุ้นไทยก.ค.บัญชีไร้ปัญหา
กลุ่ม CIMB โบ้ยเหตุการณ์รุนแรง เลื่อนดูโอตลาดหุ้นไทยไป ก.ค.นี้ ปฏิเสธข่าวบัญชีไม่ได้มาตรฐาน
1 มิ.ย. 2553

กลุ่ม CIMB โบ้ยเหตุการณ์รุนแรง เลื่อนดูโอตลาดหุ้นไทยไป ก.ค.นี้ ปฏิเสธข่าวบัญชีไม่ได้มาตรฐาน
นายณรงค์ชัย ว่องธนะวิโมกษ์ รองกรรมการผู้จัดการใหญ่ สายกลยุทธ์และการเงิน ธนาคารซีไอเอ็มบีไทย (CIMBT) เปิดเผยว่า ทางกลุ่มซีไอเอ็มบี ประเทศมาเลเซีย ตัดสินใจเลื่อนการยื่นคำขอเสนอขายหลักทรัพย์ (ไฟลิง) เพื่อเข้าจดทะเบียนในตลาดหุ้นไทยเป็นแห่งที่สอง (ดูโอลิสติง) จากกำหนดเดิมวันที่ 10 พ.ค. เป็นเพราะเกิดเหตุการณ์รุนแรงมากขึ้น ซึ่งขณะนี้พยายามและต้องการยื่นเข้าจดทะเบียนให้ได้ภายในเดือน ก.ค.นี้ 
สำหรับกรณีที่มีข่าวว่าทางซีไอเอ็มบี มาเลเซีย เลื่อนเข้าตลาดหุ้นไทยเนื่องจากติดขัดกฎเกณฑ์การทำบัญชีใหม่ตามหลักสากลมาตรฐาน IFRS นั้นไม่เป็นความจริง เพราะทางซีไอเอ็มบีเป็นธนาคารมาเลเซียแห่งแรกที่สามารถปฏิบัติตามหลักการบัญชีใหม่ดังกล่าวได้ตั้งแต่เดือน ธ.ค. 2552 ที่ผ่านมาแล้ว
“ทางกลุ่มซีไอเอ็มบีเพิ่งตัดสินใจเลื่อนวันยื่นไฟลิง ทั้งๆ ที่วันที่ 10 พ.ค. ยังเชิญผู้จัดการสาขามาประชุมเรื่องขั้นตอนการจองหุ้นอยู่เลย” นายณรงค์ชัย กล่าว
อย่างไรก็ตาม หากยื่นไฟลิงในเดือน ก.ค.นี้ จะต้องปรับปรุงข้อมูลจากผลดำเนินงานงวดปี 2552 เป็นงวดไตรมาสแรกปีนี้ เนื่องจากข้อมูลสิ้นปีก่อนเกิน 6 เดือนแล้วใช้ไม่ได้ ซึ่งไม่มีปัญหาอะไรเพราะไตรมาสแรกปีนี้ซีไอเอ็มบีทำเสร็จแล้ว